Document ID: 32010R0707

KOMMISSIONENS FORORDNING (EU) Nr. 707/2010
af 5. august 2010
om ændring af forordning (EF) nr. 891/2009 om åbning og forvaltning af visse fællesskabstoldkontingenter for sukker
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 148 sammenholdt med artikel 4, og
ud fra følgende betragtninger:
(1)
Stabiliserings- og associeringsaftalen mellem De Europæiske Fællesskaber og deres medlemsstater på den ene side og Republikken Albanien på den anden side (2) trådte i kraft den 1. april 2009. Artikel 1 i Kommissionens forordning (EF) nr. 891/2009 af 25. september 2009 om åbning og forvaltning af visse fællesskabstoldkontingenter for sukker (3) bør henvise til denne stabiliserings- og associeringsaftale.
(2)
En interimsaftale om handel og handelsrelaterede anliggender mellem Det Europæiske Fællesskab på den ene side og Republikken Serbien på den anden side (4) trådte i kraft den 1. februar 2010. Artikel 1 og 2 i forordning (EF) nr. 891/2009 bør henvise til denne nye handelsordning.
(3)
Ifølge artikel 5, stk. 1, i forordning (EF) nr. 891/2009 skal importlicensansøgningerne indsendes i løbet af de første syv dage af hver af de 12 delperioder, jf. artikel 3, stk. 2, i nævnte forordning. For at lette handelen bør de erhvervsdrivende kunne importere fra den dag, hvor toldkontingentet åbnes. De bør derfor have mulighed for at ansøge om importlicenser i måneden forud for den første delperiode. Derfor bør der fastsættes tidsfrister for ansøgning og meddelelse om samt udstedelse af importlicenser for den første delperiode.
(4)
Artikel 15, stk. 2, i forordning (EF) nr. 891/2009 fastsætter sanktioner, hvis importeret sukker, der ikke er bestemt til raffinering, raffineres. Imidlertid bør disse sanktioner ikke gælde, hvis medlemsstaterne godkender, at raffineringen var berettiget som følge af ekstraordinære tekniske årsager.
(5)
Forordning (EF) nr. 891/2009 bør ændres i overensstemmelse hermed.
(6)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
I forordning (EF) nr. 891/2009 foretages følgende ændringer:
1)
Artikel 1, litra e), affattes således:
»e)
artikel 27, stk. 2, i stabiliserings- og associeringsaftalen mellem De Europæiske Fællesskaber og deres medlemsstater på den ene side og Republikken Albanien på den anden side«.
2)
I artikel 1, stk. 1, tilføjes følgende litra g):
»g)
artikel 11, stk. 4, i interimsaftalen om handel og handelsrelaterede anliggender mellem Det Europæiske Fællesskab på den ene side og Republikken Serbien på den anden side (5).
3)
I artikel 2, litra b), ændres udtrykket »litra b) til f)« til »litra b) til g)«
4)
I artikel 5, stk. 1, tilføjes følgende andet afsnit:
»Med forbehold af første afsnit kan licensansøgninger for første delperiode i artikel 3, stk. 2, indsendes fra den 8. til den 14. i måneden forud for nævnte delperiode.«
5)
Artikel 8 affattes således:
»Artikel 8
Udstedelse af licenser og deres gyldighedsperiode
1. Importlicenser, der er ansøgt om efter artikel 5, stk. 1, første afsnit, udstedes fra den 23. og indtil den sidste dag i ansøgningsmåneden.
2. Importlicenser, der er ansøgt om efter artikel 5, stk. 1, andet afsnit, udstedes fra den 1. og indtil den 8. i måneden efter ansøgningsmåneden.
3. Licenserne vil være gyldige til udgangen af den tredje måned efter den måned, som de udstedes i, dog ikke senere end den 30. september. I tilfælde af undtagelsesvis import af sukker og import af industrisukker vil licenserne være gyldige indtil udgangen af det produktionsår, for hvilket de er udstedt.«
6)
Artikel 9, stk. 1, affattes således:
»1. Medlemsstaterne giver Kommissionen meddelelse om de samlede mængder, der er omfattet af importlicensansøgninger:
a)
senest den 14. i måneden for indsendelse af ansøgninger for ansøgninger omhandlet i artikel 5, stk. 1, første afsnit
b)
senest den 21. i måneden for indsendelse af ansøgninger for ansøgninger omhandlet i artikel 5, stk. 1, andet afsnit.«
7)
Artikel 15, stk. 2, andet afsnit, affattes således:
»Producenterne skal inden den 1. juni efter det pågældende produktionsår betale et beløb på 500 EUR pr. ton for de sukkermængder, der er omhandlet i første afsnit, litra c), og for hvilke de ikke over for en medlemsstat kan godtgøre, at raffineringen var berettiget som følge af ekstraordinære tekniske årsager.«
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 5. august 2010.

Labels: 3
17